দিল্লি বি/স্ফো/র/ণ কাণ্ডে NIA -এর জালে বাংলার ডাক্তারি পড়ুয়া

বিক্রমাদিত্য বিশ্বাসঃ দিল্লির (Delhi) লালকেল্লার (Red Fort) বাইরে ঘটে যাওয়া বিস্ফোরণ কাণ্ডে উত্তর দিনাজপুরের (Uttar Dinajpur) সূর্যাপুর বাজার এলাকা থেকে গ্রেফতার মেডিক্যাল ছাত্র (Medical Student)। এই ঘটনায় তুমুল চাঞ্চল্য ছড়িয়েছে। ধৃত যুবকের নাম যাহ নিশার আলম (Jah Nishar Alam)। তিনি হরিয়ানার আল ফালাহ বিশ্ববিদ্যালয়ে (Al Falah University) এমবিবিএসের ছাত্র । শুক্রবার ভোরে জাতীয় তদন্ত সংস্থা (এনআইএ)-র বিশেষ টিম সূর্যাপুর বাজার চত্বর থেকে তাকে আটক করে।

পরিবার এবং স্থানীয় সূত্রে জানা গেছে, যাহ নিশারের আদি বাড়ি লুধিয়ানায় হলেও তাঁর পৈতৃক বসতি উত্তর দিনাজপুর জেলার ডালখোলা থানার অধীনে কোনাল গ্রামে। তাঁর বাবা তৌহিদ আলম কর্মসূত্রে কয়েক দশক আগে লুধিয়ানায় গিয়ে স্থায়ীভাবে বসবাস শুরু করেন। তবে পরিবারটির সঙ্গে কোনাল গ্রামের আত্মীয়দের যোগাযোগ আজও বজায় আছে। দুই দিন আগে এক আত্মীয়ের বিয়েতে যোগ দিতে যাহ নিশার তাঁর মা ও বোনকে নিয়ে কোনাল গ্রামে আসেন। ঠিক সেই সফরের মধ্যেই শুক্রবার সকালেই তাকে গ্রেফতার করা হয়।

এনআইএ-র একটি সূত্র জানাচ্ছে, বিস্ফোরণ মামলার তদন্তে তাঁদের প্রথম পদক্ষেপ ছিল লুধিয়ানায় তৌহিদ আলমের সঙ্গে যোগাযোগ করা। সেখান থেকেই জানা যায় যে যাহ নিশার বর্তমানে উত্তর দিনাজপুরে রয়েছে। এরপরই তদন্তকারী দল দ্রুত উত্তরবঙ্গে আসে এবং বৃহস্পতিবার গভীর রাতেই সূর্যাপুরের উদ্দেশে রওনা দেয়। শুক্রবার ভোরে এলাকায় নেমে তারা অভিযান চালায়।

পুলিশ সূত্র বলছে, যাহ নিশারের মোবাইল ফোনের লোকেশন ট্র্যাক করে তাকে চিহ্নিত করা সম্ভব হয়। তার মোবাইল সিগন্যাল সূর্যাপুর বাজার সংলগ্ন এলাকায় স্থির থাকায় এনআইএ দল সেখানে ঘেরাও করে। পরে তাকে আটক করে প্রথমে ইসলামপুরে নিয়ে যাওয়া হয় এবং পরবর্তীতে আরও জিজ্ঞাসাবাদের স্বার্থে তাকে শিলিগুড়িতে স্থানান্তর করা হয় বলে পরিবার সূত্রে খবর।

আরও পড়ুন- ডেলিভারি বয়ের জীবন রক্ষা করল কলকাতা মেডিকেল কলেজ

অন্যদিকে, এই ঘটনায় হতবাক ধৃতের পরিবার। যাহ নিশারের কাকা আবুল কাশেম বলেন, “ভাইপোকে আমরা খুবই শান্ত-স্বভাব ও ভদ্র ছেলে হিসেবে চিনি। সে পড়াশোনা ছাড়া অন্য কোনো বিষয়ে মাথা ঘামায় না।” তিনি জানান, বিস্ফোরণ তদন্তে এনআইএ সম্ভবত ছাত্রটির ব্যাচমেটদের সবাইকে জিজ্ঞাসাবাদ করছে। সেই সূত্র ধরে যাহ নিশারকেও গ্রেফতার করা হয়ে থাকতে পারে।

যাহ নিশারের মায়ের কাছে ফোনে তার আটক হওয়ার খবর পৌঁছাতেই বাড়িতে শোকের ছায়া নেমে এসেছে। পরিবারের দাবি, যাহ নিশারের কোনও অসামাজিক কার্যকলাপ সম্পর্কে কখনই তারা কোনো অভিযোগ শোনেননি। তাঁরা আশা করছেন, তদন্তের মাধ্যমে সত্য সামনে আসবে।

গ্রেফতারির ঘটনায় কোনাল গ্রামেও আতঙ্ক ছড়িয়েছে। গ্রামবাসীরা বলছেন, যাহ নিশার শান্ত, ভদ্র এবং শিক্ষিত পরিবারের ছেলে। এত বড় ঘটনার সঙ্গে তার নাম জড়ানোয় তারা অবাক। এখন সমস্ত নজর এনআইএ-র পরবর্তী পদক্ষেপের দিকে।

দেখুন আরও খবর-